རིག་རྩལ་འཁྲབ་སྟོན་ལ་བརྟེན་ནས་མི་རིགས་དེ་དང་སྤྱི་ཚོགས་དེའི་རིག་གནས་ཀྱི་རྒྱབ་ལྗོངས་དང་།བསམ་བློའི་རྒྱབ་ལྗོངས།ད་དུང་ཡུལ་ལུང་དེའི་མི་གཤིས་ཀྱི་ཟུར་ཙམ་ཡང་རང་བཞིན་གྱིས་མཐོང་ཐུབ་པ་ཞིག་དང་།ལྷག་པར་དུ་བོད་པའི་ཡུལ་ལུང་སོ་སོའི་སྲོལ་རྒྱུན་གྱི་བྲོ་བ་མ་ཉམས་པའི་འཁྲབ་སྟོན་ཁག་ལ་བལྟས་པ་ཙམ་གྱིས་ཡུལ་ལུང་དེ་དག་གི་མིའི་བསམ་བློའང་རགས་ཙམ་རྟོགས་ཐུབ་པ་ཞིག་རེད།དེར་བརྟེན་སྲོལ་རྒྱུན་རིག་གནས་ནི་ཡུལ་ལུང་སོ་སོའི་འདས་པའི་གནས་སྟངས་དང་བསམ་བློའི་རྒྱབ་ལྗོངས་ལ་ཞིབ་འཇུག་བྱེད་པའི་ལམ་ཁ་ཡག་ཤོས་ཤིག་ཡིན་པས།འཛམ་གླིང་ཤར་ནུབ་ཀྱི་ཡུལ་གྲུ་ཁག་ཏུ་མི་རིགས་དང་ཡུལ་ལུང་སོ་སོའི་སྲོལ་རྒྱུན་གྱི་རིག་གནས་གལ་ཆེན་པོར་འཛིན་བཞིན་ཡོད།བོད་ལ་མཚོན་ན་བོད་ས་རང་ནས་བྱུང་བའི་སྲོལ་རྒྱུན་རིག་གནས་དང་།ཡུལ་གྲུ་གཞན་ནས་ནང་འདྲེན་བྱས་པའི་བོད་པའི་སྲོལ་རྒྱུན་རིག་གནས་ཀྱིས་མཚོན་རིག་གནས་དང་རིག་གཞུང་ཧ་ཅང་ཕྱུག་པའི་མི་རིགས་ཤིག་ཏུ་གྱུར་ཡོད་པ་ནི།མེས་པོ་གོང་མ་རྣམས་ཀྱི་འཇོན་ཐང་དང་ནུས་པ་ལ་བརྟེན་ནས་བྱུང་ཡོད།